Diari Oficial de la Generalitat Valenciana


Sumari del DOGV 5116, del 18-10-2005 (2005/11069)

ACORD de 6 d'octubre de 2005, del conseller d'Infraestructures i Transport i president del Consell d'Administració de l'Entitat Pública de Sanejament d'Aigües Residuals de la Comunitat Valenciana, relatiu a la comanda de gestió a l'entitat esmentada.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5116

Data del DOGV
:   18-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11725


Data del document
:   06-10-2005

Organisme emissor
:   Conselleria d'Infraestructures i Transport

Tipus de document
:   Acord

ACORD de 6 d'octubre de 2005, del conseller d'Infraestructures i Transport i president del Consell d'Administració de l'Entitat Pública de Sanejament d'Aigües Residuals de la Comunitat Valenciana, relatiu a la comanda de gestió a l'entitat esmentada. [2005/F11368]
  
La Directiva 2000/60/CE, de 23 d'octubre, relativa als recursos hídrics, establix com un dels principals objectius d'una política sostenible en matèria d'aigües la suficiència dels recursos hídrics, en quantitat i qualitat, per a donar servici tant a les necessitats de proveïment com a altres de gran transcendència econòmica (agrícoles, industrials...).
  
Ateses les directrius establides en la citada directiva, els principis de la qual s'han traslladat a l'ordenament jurídic intern en normes tan rellevants com la Llei d'Aigües (Reial Decret Legislatiu 1/2001, de 24 de juliol) i el Pla Hidrològic Nacional (aprovat per la Llei 10/2001, de 5 de juliol), i d'acord amb este marc legal, s'ha establit entre els objectius específics del II Pla Director de Sanejament i Depuració de la Comunitat Valenciana, aprovat pel Decret 197/2003, de 3 d'octubre, del Consell, la necessitat de protegir els recursos hidràulics, d'acord amb els criteris de qualitat definits per la legislació i planificació hidràulica, per a satisfer en quantitat i qualitat els usos i les demandes actuals i futures; per a l'èxit d'estos objectius es definixen les inversions necessàries i s'establix un programa d'actuacions, partint del principi de col·laboració i participació entre les administracions públiques en les actuacions programades i en l'àmbit de les seues competències.
  
En concret, la Comunitat Valenciana presenta problemes d'insuficiència de recursos hídrics per a atendre les demandes generades en els distints usos (proveïment a la població, industrials, agrícoles, ambientals, recreatius...). Per tant, és necessari aplicar mesures que potencien l'optimització dels recursos hídrics propis i permeten alliberar nous volums d'aigua apta per a donar servici a altres consums.
  
En este sentit, el Pla Hidrològic Nacional també fomenta l'obtenció de recursos alternatius a la transferència de recursos hidràulics entre territoris de distintes conques hidrogràfiques. En concret, la llei incidix especialment en el desenvolupament de fórmules que garantisquen un ús racional i sostenible de l'aigua que permeta per mitjà d'una gestió eficaç dels recursos satisfer les demandes presents i futures, promou la realització d'actuacions que permeten la màxima eficiència en la gestió dels recursos hídrics propis, la regulació de les reserves hidrològiques per motius mediambientals, i el desenvolupament de programes I+D en estos àmbits; aspectes tots ells, en els quals les comunitats autònomes tenen un paper destacat.
  
En este marc, es va firmar el 14 de gener de 1997 el Conveni de col·laboració entre el Ministeri de Medi Ambient i la Generalitat Valenciana en matèria d'obres d'infraestructura hidràulica, que té com a objectiu específic definir les actuacions que fan referència a l'increment de la regulació, la reutilització d'aigua depurada, la reforma dels regadius històrics i el proveïment a poblacions.
  
Des d'esta perspectiva, la Conselleria d'Infraestructures i Transport, màxim òrgan responsable del Consell de la Generalitat en matèria d'obres públiques ?d'acord amb el Decret 182/2004 del Consell, que aprova el seu Reglament Orgànic i Funcional?, ha realitzat actuacions de millora i adequació en la Séquia Reial del Xúquer. Les dites actuacions s'han previst en programes pressupostaris específics (relatius a la gestió i infraestructura de recursos hidràulics) continguts en la Llei de Pressupostos de la Generalitat Valenciana i que específicament englobaven, entre les seues actuacions, l'estalvi i racionalització en la gestió i l'aprofitament dels recursos hídrics, per mitjà de distintes línies d'actuació, entre elles, la millora i l'adequació de les xarxes de reg en alta per a aconseguir-ne estalvi i obtindre recursos hídrics aplicables a altres usos com el proveïment humà d'aigua potable.
  
Per la seua banda, l'Entitat de Sanejament d'Aigües, entitat de dret públic de la Generalitat Valenciana, el president del Consell d'Administració de la qual és el conseller d'Infraestructures i Transport, té les atribucions i funcions que li conferix la Llei 2/1992, de 26 de març, de Sanejament de les Aigües Residuals de la Comunitat Valenciana, i comprén el seu objecte, entre d'altres, segons el que disposa l'article 14.3 de l'esmentada norma, l'execució d'obres d'infraestructura, en matèria de proveïment d'aigua, el tractament i la depuració, la reutilització i, en general, totes aquelles mesures que puguen contribuir a incrementar l'eficiència de l'ús dels recursos hídrics a la Comunitat Valenciana.
  
En virtut de l'anterior, acorde, per raons d'eficàcia, encomanar la gestió de les obres de millora i d'adequació de la Séquia Reial del Xúquer a l'esmentada Entitat de Sanejament sota les següents
  
Clàusules
  
Primera. Segons el que disposa l'article 15.2 de la Llei 30/1992, de Règim Jurídic de les Administracions Públiques i del Procediment Administratiu Comú, constituïx l'objecte de la present comanda de gestió a l'Entitat Pública de Sanejament d'Aigües Residuals de la Comunitat Valenciana la realització d'obres hidràuliques encaminades a millorar i adequar la Séquia Reial del Xúquer, excepte els sectors 8, 22 i 32, a fi d'aconseguir-ne estalvi i obtindre recursos hídrics aplicables a altres usos com el proveïment humà d'aigua potable.
  
Segona. La gestió material que s'encomana es concreta en la licitació, la contractació i l'execució de les obres i de les instal·lacions esmentades, i es comunicaran a la Conselleria d'Infraestructures i Transport les variacions o les modificacions que es produïsquen en la situació administrativa de cada expedient de contractació, i la conselleria esmentada es reservarà l'aprovació de la direcció d'obra.
  
Tercera. L'Entitat Pública de Sanejament d'Aigües Residuals de la Comunitat Valenciana finançarà el 100% del cost de les obres que hagen de realitzar-se.
  
Quarta. El present acord estarà vigent fins a l'acabament total dels treballs encomanats, sense perjuí de les revisions que es puguen realitzar per a adequar l'acord a les noves necessitats que es produïsquen.
  
Cinquena. La comanda de gestió efectuada no suposa cessió de titularitat de les competències, ni dels elements substantius del seu exercici.
  
Contra la present resolució, que posa fi a la via administrativa, podrà interposar-se potestativament recurs de reposició davant del mateix òrgan en el termini d'un mes, comptador des de l'endemà de la notificació, de conformitat amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, o bé impugnar-se directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, des de l'endemà de la notificació, d'acord amb l'article 46 de la Llei 29/1998, Reguladora de la Jurisdicció Contenciosa Administrativa, tot això sense perjuí que puga interposar-se qualsevol altre recurs que s'estime convenient.